Nordjyllands lokale lufthavn forbedrer nu forholdene for mellemdistancefly som Boeing B737 og Airbus A320. Aalborg Lufthavn investerer et to-cifret millionbeløb i en ny hangar, så de store fly kan få foretaget deres regelmæssige serviceeftersyn i Aalborg – i stedet for at skulle flyve til for eksempel København. - Når de fremover kan spare dén tur hver anden dag, så bliver det billigere for charterselskaberne, og så vil de forhåbentlig mene, det er mere attraktivt at flyve til og fra Aalborg, siger Lufthavnsdirektør Søren Svendsen, der dog ikke per automatik tør love billigere billetpriser til passagererne. Den nye hangar bliver 2.600 kvadratmeter stor. Derudover bliver Aalborg Lufthavn forøget med 350 kvadratmeter lager- og kontorfaciliteter. Stolt direktør: Vi har handlet hurtigt Ifølge direktøren er det blot tre måneder siden, man i Aalborg Lufthavn blev opmærksom på udfordringen med den manglende hangar – og derfor er Søren Svendsen stolt over, at projektet om allerede et år er en realitet. - Vi tror på, at charterselskaberne bliver mere interesserede i at lave flyvninger hos os, siger lufthavnsdirektøren. Den nye hangar forventes at stå klar i juli 2019.

Referat:
Hangaren gør det muligt for charterselskaberne at foretage serviceeftersyn i Aalborg Lufthavn.